Gebruikers gewaarsku om WhatsApp op te dateerArgieffoto (Foto: heikoAL) WhatsApp het gebruikers versoek om dié app op hul foon na die jongste weergawe op te dateer ná berigte dat gebruikers moontlik blootgestel kan word aan kwaadwillige spioenware wat sonder hul medewete op selfone geïnstalleer word. Die jongste weergawe van die app het egter die nodige sekuriteitsmaatreëls om die spioenware te keer. Die maatskappy het laat Maandag gesê dié spioenware is deur ŉ groep gevorderde kuberkrakers ontwikkel en slaan munt uit ŉ fout in die gewilde WhatsApp-app deur selfone vanaf ŉ veraf ligging te kraak. WhatsApp het die kuberkrakers beskryf as “’n private maatskappy wat bekend is daarvoor om saam met regerings te werk om spioenware vry te stel”. The Financial Times het berig die spioenware is ontwikkel deur die Israeliese kuberspioenasiemaatskappy NSO Group. ŉ Woordvoerder van WhatsApp het later bloot gesê: “Ons ontken beslis nie enige berigte wat tot dusver hieroor gepubliseer is nie.” Die spioenware kan deur gemiste oproepe deur die app se belfunksie op die foon geïnstalleer word, het ŉ woordvoerder van die Facebook-filiaal gesê. ŉ Onbekende aantal mense se fone is reeds deur dié skadelike sagteware geraak teen die tyd dat die maatskappy dit vroeg vandeesmaand agtergekom het. John Scott-Railton, ŉ navorser vir die internetwaghond Citizen Lab, het die fout as “’n baie kommerwekkende sekuriteitsprobleem” bestempel. “Daar is niks wat ŉ gebruiker kan doen om dít te keer nie, behalwe om nie die app te hê nie,” het hy gesê. Die woordvoerder het gesê die fout is vasgestel terwyl WhatsApp se span besig was om bykomende sekuriteitsmaatreëls in te stel rakende stemoproepe. “Ingenieurs het gevind mense wat deur die spioenware geteiken word, sal een of twee oproepe van ŉ nommer kry wat hulle nie ken nie. In die belproses word hierdie kode oorgeplaas.” WhatsApp, wat meer as 1,5 miljard gebruikers het, het onmiddellik vir Citizen Lab en menseregtegroepe genader, dadelik die fout reggestel en die bygewerkte weergawe op app-winkels uitgereik. Die woordvoerder het gesê WhatsApp het ook inligting aan Amerikaanse owerhede gestuur om hulle te help met hul ondersoek. “Ons is baie bekommerd oor die misbruik van sulke vermoëns,” het die maatskappy in ŉ verklaring gesê. NSO het in reaksie op The Financial Times se berig gesê sy tegnologie is gelisensieer aan goedgekeurde regeringsagentskappe “vir die uitsluitluike doel om misdaad en terreur te beveg”. Die maatskappy het gesê hy sal in geen omstandighede betrokke wees by die bedryf of identifisering van teikens vir sy tegnologie nie, aangesien dié tegnologie “slegs deur intelligensie- en wetstoepassingagentskappe bedryf word”.